Μείωση της τάξης του 4,6% εμφάνισε στο α’ τρίμηνο του 2016, ο αριθμός των τουριστών στην Ελλάδα, σύμφωνα με στοιχεία της Τράπεζας της Ελλάδος.

Συγκεκριμένα, η εισερχόμενη ταξιδιωτική κίνηση διαμορφώθηκε σε 1,710 εκατ. ταξιδιώτες έναντι 1,793 εκατ. ταξιδιωτών το αντίστοιχο διάστημα του 2015. Στη διαμόρφωση της ταξιδιωτικής κίνησης, συνέβαλαν οι χώρες της Ε.Ε., με ποσοστό συμμετοχής 54,1%, και οι λοιπές χώρες, με ποσοστό 40,7%.

Συγκριτικά με το α’ τρίμηνο του 2015, η ταξιδιωτική κίνηση από τις χώρες της Ε.Ε. μειώθηκε κατά 9,3% - εξέλιξη, η οποία οφείλεται στη μείωση κατά 15,7% των αφίξεων από τις εκτός Ευρωζώνης χώρες της Ε.Ε. Επίσης, οι αφίξεις από τις λοιπές χώρες παρουσίασαν μείωση κατά 1,8% και διαμορφώθηκαν στις 696.000 ταξιδιώτες.

Πιο αναλυτικά, αύξηση κατά 5,5% εμφάνισαν οι αφίξεις από τη Γερμανία και διαμορφώθηκαν στους 118.000 ταξιδιώτες, ενώ και οι αφίξεις από τη Γαλλία αυξήθηκαν κατά 11,8% και ανήλθαν στους 40.000 ταξιδιώτες. Οι αφίξεις από το Ηνωμένο Βασίλειο ενισχύθηκαν επίσης κατά 6,3% και διαμορφώθηκαν στους 107.000 ταξιδιώτες.

Τέλος, από τις λοιπές χώρες, οι αφίξεις από τη Ρωσία παρουσίασαν αύξηση κατά 134,9% στους 20.000 ταξιδιώτες, ενώ οι αφίξεις από τις ΗΠΑ ενισχύθηκαν κατά 28,9% και διαμορφώθηκαν στους 62.000 ταξιδιώτες.

Ταξιδιωτικό ισοζύγιο

Το πλεόνασμα του ταξιδιωτικού ισοζυγίου ανήλθε στα 76 εκατ. ευρώ, έναντι πλεονάσματος 80 εκατ. ευρώ την αντίστοιχη περίοδο του 2015, σημειώνοντας μείωση κατά 3,8%. Η εξέλιξη αυτή οφείλεται στη μικρότερη αύξηση των ταξιδιωτικών εισπράξεων κατά 23 εκατ. ευρώ ή 4,5% σε σύγκριση με την αύξηση των ταξιδιωτικών πληρωμών κατά 26 εκατ. ευρώ ή 6,0%.

Η αύξηση των ταξιδιωτικών εισπράξεων τον Ιανουάριο-Μάρτιο 2016 έναντι της αντίστοιχης περιόδου του 2015 ήταν αποτέλεσμα κυρίως της αύξησης της μέσης δαπάνης ανά ταξίδι κατά 28 ευρώ ή 9,6% (Ιανουάριος-Μάρτιος 2016: 315 ευρώ, Ιανουάριος-Μάρτιος 2015: 288 ευρώ), καθώς οι αφίξεις μη κατοίκων ταξιδιωτών μειώθηκαν κατά 4,6%.

Αναλυτικότερα, μείωση κατά 1,1% παρουσίασε η δαπάνη ανά διανυκτέρευση (Ιανουάριος-Μάρτιος 2016: 55 ευρώ, Ιανουάριος-Μάρτιος 2015: 56 ευρώ), ενώ η μέση διάρκεια παραμονής διαμορφώθηκε στις 5,7 διανυκτερεύσεις, σημειώνοντας αύξηση κατά 10,8% σε σύγκριση με την αντίστοιχη περίοδο του 2015 (Ιανουάριος-Μάρτιος 2015: 5,2 διανυκτερεύσεις). Ο αριθμός των διανυκτερεύσεων τον Ιανουάριο-Μάρτιο 2016 αυξήθηκε κατά 5,7% και διαμορφώθηκε στις 9.786 χιλ. διανυκτερεύσεις.

Ταξιδιωτικές εισπράξεις

Οι ταξιδιωτικές εισπράξεις διαμορφώθηκαν στα 539 εκατ. ευρώ, παρουσιάζοντας αύξηση κατά 4,5% σε σύγκριση με την αντίστοιχη περίοδο του 2015. Η εξέλιξη αυτή οφείλεται κυρίως στην αύξηση των εισπράξεων από τους κατοίκους των λοιπών χωρών κατά 7,1%, οι οποίες διαμορφώθηκαν στα 250 εκατ. ευρώ, αντιπροσωπεύοντας το 46,3% του συνόλου των εισπράξεων, και δευτερευόντως στην αύξηση των εισπράξεων από τους κατοίκους των χωρών της Ε.Ε. κατά 1,0%, οι οποίες διαμορφώθηκαν στα 276 εκατ. ευρώ.

Αναλυτικότερα, οι εισπράξεις από κατοίκους των χωρών της ζώνης του ευρώ διαμορφώθηκαν στα 161 εκατ. ευρώ, παρουσιάζοντας αύξηση κατά 4,2%, ενώ οι εισπράξεις από κατοίκους των εκτός Ευρωζώνης χωρών της Ε.Ε. στα 115 εκατ. ευρώ, σημειώνοντας μείωση κατά 3,0%.

Όσον αφορά τις σημαντικότερες χώρες προέλευσης ταξιδιωτών, οι εισπράξεις από τη Γερμανία αυξήθηκαν κατά 5,4% και διαμορφώθηκαν στα 52 εκατ. ευρώ, οι εισπράξεις από τη Γαλλία αυξήθηκαν κατά 15,0% και διαμορφώθηκαν στα 16 εκατ. ευρώ και οι εισπράξεις από το Ηνωμένο Βασίλειο διαμορφώθηκαν στα 51 εκατ. ευρώ, παρουσιάζοντας αύξηση κατά 8,6%. Από τις λοιπές χώρες, αύξηση κατά 52,5% παρουσίασαν οι εισπράξεις από τη Ρωσία, οι οποίες διαμορφώθηκαν στα 13 εκατ. ευρώ, ενώ και οι εισπράξεις από τις ΗΠΑ σημείωσαν αύξηση κατά 61,2% και διαμορφώθηκαν στα 50 εκατ. ευρώ.

Ταξιδιωτικές εισπράξεις ανά ταξίδι

Αναφορικά με την κατανομή της ταξιδιωτικής δαπάνης μη κατοίκων στην Ελλάδα ανά λόγο ταξιδιού, ο κύριος όγκος των εισπράξεων σχετίζεται με ταξίδια για προσωπικούς λόγους, των οποίων το μερίδιο στο σύνολο των δαπανών ανήλθε σε 71,6%, έναντι 78,5% την αντίστοιχη περίοδο του 2015, καθώς οι εισπράξεις τους μειώθηκαν κατά 4,8%.

Εντός της κατηγορίας των ταξιδιών για προσωπικούς λόγους, τη μεγαλύτερη συμμετοχή στο σύνολο των δαπανών έχουν τα ταξίδια αναψυχής, των οποίων οι εισπράξεις μειώθηκαν κατά 4,9% και διαμορφώθηκαν στα 226 εκατ. ευρώ. Τα ταξίδια για επίσκεψη σε συγγενείς/οικογένεια αντιστοιχούν στο 15,5% του συνόλου και παρουσίασαν αύξηση στις εισπράξεις τους κατά 11,8%.

Μείωση κατά 58,9% παρουσίασαν τα ταξίδια για λόγους υγείας και οι συναφείς εισπράξεις διαμορφώθηκαν στα 5 εκατ. ευρώ. Τέλος, οι εισπράξεις από ταξίδια για επαγγελματικούς λόγους εμφάνισαν άνοδο κατά 38,3%, αυξάνοντας τη συμμετοχή τους στο σύνολο των εισπράξεων (Ιανουάριος-Μάρτιος 2016: 28,4%, Ιανουάριος-Μάρτιος 2015: 21,5%).